Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που λαμβάνει η Κοινότητα στο πλαίσιο του Συμβουλίου των Υπουργών ΑΚΕ-ΕΚ με σκοπό την παράταση της απόφασης αριθ. 1/2000 του Συμβουλίου Υπουργών της 27ης Ιουλίου 2000 σχετικά με τα προσωρινά μέτρα που ισχύουν από τις 2 Αυγούστου 2000 μέχρι την έναρξη ισχύος της συμφωνίας εταιρικής σχέσης ΑΚΕ-ΕΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η νέα συμφωνία εταιρικής σχέσεως υπεγράφη στο Κοτονού στις 23 Ιουνίου 2000 και στη συνέχεια υπεβλήθη για κύρωση. Το άρθρο 366 παράγραφος 3 της αναθεωρημένης σύμβασης της Λομέ προβλέπει ότι το Συμβούλιο Υπουργών ΑΚΕ-ΕΚ πρέπει να λάβει όλα τα μεταβατικά μέτρα που μπορεί να κριθούν αναγκαία μέχρι την έναρξη ισχύος των νέων διατάξεων.

Έχουν ήδη ληφθεί μέτρα προκειμένου να καλυφθεί η περίοδος που αρχίζει με τη λήξη της τέταρτης αναθεωρημένης σύμβασης ΑΚΕ-ΕΚ στις 29 Φεβρουαρίου 2000 (απόφαση της επιτροπής Πρέσβεων ΑΚΕ-ΕΚ της 28ης Φεβρουαρίου). Η απόφαση ίσχυε μέχρι την 1η Αυγούστου 2000. Κατά τη διάρκεια της περιόδου αυτής, παρατάθηκε η εφαρμογή των περισσοτέρων διατάξεων της αναθεωρημένης σύμβασης της Λομέ.

Για την περίοδο από τις 2 Αυγούστου 2000 ως την έναρξη ισχύος της νέας συμφωνίας, το Συμβούλιο Υπουργών ΑΚΕ-ΕΚ έλαβε την απόφαση αριθ. 1/2000 της 27ης Ιουλίου 2000 σχετικά με τα μεταβατικά μέτρα και την πρόωρη εφαρμογή των περισσοτέρων διατάξεων της νέας συμφωνίας.

Το άρθρο 7 της απόφασης αριθ. 1/2000 προβλέπει ότι η απόφαση δεν μπορεί να εφαρμοστεί πέραν της 1ης Ιουνίου 2002. Εντούτοις, προβλέπει επίσης ότι το Συμβούλιο Υπουργών ΑΚΕ-ΕΚ μπορεί να παρατείνει την εφαρμογή της. Αυτή η απόφαση είναι απαραίτητη, δεδομένου ότι η συμφωνία δεν μπορεί να αρχίσει να εφαρμόζεται πριν τον Ιούνιο 2002, λόγω των καθυστερήσεων στη διαδικασία κύρωσης.

Σύμφωνα με τη διαδικασία που περιγράφεται στο άρθρο 300 παράγραφος 2 δεύτερο εδάφιο της Συνθήκης για την ίδρυση της Ευρωπαϊκής Κοινότητας, το Συμβούλιο της Ευρωπαϊκής Ένωσης είναι αρμόδιο για τον καθορισμό της θέσης της Κοινότητας σχετικά με τη θέσπιση μεταβατικών μέτρων για την κάλυψη της εν λόγω περιόδου. Η Επιτροπή θεωρεί ότι το Συμβούλιο θα πρέπει να εγκρίνει το συνημμένο σχέδιο πρότασης περί κοινής αποφάσεως του Συμβουλίου ΑΚΕ-ΕΕ για την παράταση των προσωρινών μέτρων για την περίοδο από τις 2 Ιουνίου 2002 ως την έναρξη ισχύος της συμφωνίας.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που λαμβάνει η Κοινότητα στο πλαίσιο του Συμβουλίου των Υπουργών ΑΚΕ-ΕΚ με σκοπό την παράταση της απόφασης αριθ. 1/2000 του Συμβουλίου Υπουργών της 27ης Ιουλίου 2000 σχετικά με τα προσωρινά μέτρα που ισχύουν από τις 2 Αυγούστου 2000 μέχρι την έναρξη ισχύος της συμφωνίας εταιρικής σχέσης ΑΚΕ-ΕΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2 δεύτερο εδάφιο, σε συνδυασμό με το άρθρο 310,

την πρόταση της Επιτροπής ,

Εκτιμώντας τα εξής:

Με το άρθρο 30 της τέταρτης σύμβασης ΑΚΕ-ΕΚ, όπως αυτή τροποποιήθηκε με τη συμφωνία που υπεγράφη στον Μαυρίκιο στις 4 Νοεμβρίου 1995 (εφεξής καλούμενη 'σύμβαση'), θεσπίζεται Συμβούλιο υπουργών με αρμοδιότητες λήψης αποφάσεων οι οποίες καθορίζονται από τη σύμβαση.

Σύμφωνα με το άρθρο 366 παράγραφος 3 της σύμβασης, το Συμβούλιο υπουργών πρέπει να θεσπίζει τα μεταβατικά μέτρα τα οποία μπορεί να κριθούν αναγκαία μέχρι την έναρξη ισχύος της νέας σύμβασης.

Με την απόφαση της 27ης Ιουλίου 2000, το Συμβούλιο Υπουργών ΑΚΕ-ΕΚ θέσπισε προσωρινά μέτρα που ισχύουν από τις 2 Αυγούστου 2000 μέχρι την έναρξη ισχύος της εταιρικής σχέσεως ΑΚΕ-ΕΚ, που περιορίζεται ωστόσο ως την 1η Ιουνίου 2002. Δεδομένης της κατάστασης όσον αφορά την πρόοδο της διαδικασίας κύρωσης, είναι απαραίτητη η επέκταση της απόφασης.

Πρέπει να καθοριστεί η θέση της Κοινότητας στο πλαίσιο του Συμβουλίου Υπουργών σχετικά με την έκδοση απόφασης του τελευταίου όσον αφορά τη θέσπιση μεταβατικών μέτρων κατά τη λήξη ισχύος των ήδη ισχυόντων μεταβατικών μέτρων,

ΑΠΟΦΑΣΙΖΕΙ:

Άρθρο 1

Η θέση της Κοινότητας στο πλαίσιο του Συμβουλίου Υπουργών σχετικά με την παράταση των μεταβατικών μέτρων για την κάλυψη της περιόδου μεταξύ 2ας Ιουνίου 2002 και της έναρξης ισχύος της συμφωνίας εταιρικής σχέσης μεταξύ ΑΚΕ-ΕΚ, βασίζεται στο σχέδιο απόφασης που περιλαμβάνεται στο συνημμένο παράρτημα.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχέδιο

ΑΠΟΦΑΣΗΣ ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΑΚΕ-ΕΚ

για την παράταση της απόφασης αριθ. 1/2000 της 27ης Ιουλίου 2000 σχετικά με τα μεταβατικά μέτρα που ισχύουν από τις 2 Αυγούστου 2000μέχρι την έναρξη ισχύος της συμφωνίας εταιρικής σχέσης ΑΚΕ-ΕΚ

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη:

την τέταρτη σύμβαση ΑΚΕ-ΕΚ, που υπεγράφη στη Λομέ στις 15 Δεκεμβρίου 1989 και αναθεωρήθηκε στο Port Louis στις 4 Νοεμβρίου 1995, εφεξής καλούμενη 'σύμβαση', και ιδίως το άρθρο 366 παράγραφος 3,

Εκτιμώντας τα εξής:

Η νέα συμφωνία εταιρικής σχέσης ΑΚΕ-ΕΚ, εφεξής καλούμενη 'συμφωνία', υπεγράφη στις Βρυξέλλες στις 23 Ιουνίου 2000. Η συμφωνία δεν θα τεθεί σε ισχύ πριν από την ολοκλήρωση της διαδικασίας κύρωσης σύμφωνα με το άρθρο της 93 παράγραφος 3.

Με την απόφαση της 27ης Ιουλίου 2000, το Συμβούλιο Υπουργών ΑΚΕ-ΕΚ θέσπισε προσωρινά μέτρα που ισχύουν από τις 2 Αυγούστου 2000 μέχρι την έναρξη ισχύος της εταιρικής σχέσεως ΑΚΕ-ΕΚ.

Σύμφωνα με το άρθρο 7 της απόφασης αριθ. 1/2000, η απόφαση εφαρμόζεται μέχρι την έναρξη ισχύος της απόφασης, αλλά όχι αργότερα από την 1η Ιουνίου 2002. Δεδομένου ότι η συμφωνία δεν έχει αρχίσει να εφαρμόζεται από την εν λόγω ημερομηνία, το Συμβούλιο Υπουργών θα πρέπει να αποφασίσει να παρατείνει την εφαρμογή της απόφασης 1/2000 για περιορισμένη χρονική περίοδο.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση αριθ. 1/2000 τροποποιείται ως εξής:

1. Το άρθρο 7 αντικαθίσταται από το ακόλουθο:

"Η παρούσα απόφαση τίθεται σε ισχύ στις 2 Αυγούστου 2000. Εφαρμόζεται μέχρι την έναρξη ισχύος της συμφωνίας αλλά όχι πέραν της 31ης Ιουλίου 2003. Το Συμβούλιο υπουργών μπορεί να αποφασίσει την παράταση της εφαρμογής της".

Άρθρο 2

Η παρούσα απόφαση αρχίζει να ισχύει κατά την ημερομηνία έκδοσής της.

..........

Για το Συμβούλιο Υπουργών ΑΚΕ-ΕΚ

Ο Πρόεδρος